**УВАЖАЕМИ КОЛЕГА,**

По данни на Световната здравна организация за периода 23.08. - 27.10.2017 г на остров Мадагаскар са регистрирани 1 365 случая на чума, 106 починали - леталитет 8 %. При 915 от заболелите (67%) се касае за пневмонична форма на заболяването, което сочи, че предаването на заболяването чрез дихателни пръски и капки е основният механизъм за разпространение на чумата в Мадагаскар извън областите, които до момента се считаха за ендемични. Остров Мадагаскар е ендемичен за чума и през последните 10 години е най-засегнатата страна в света с приблизително 400 случая годишно. Предаването на инфекцията се осъществява целогодишно в ендемичните селски райони с периодично съобщаване на случаи на бубонна чума. Отчетеният през последните седмици брой случаи показва тенденция на задържане, което е индикатор, че епидемията постепенно се овладява.

Продължава проучването на случаите, издирването и наблюдението на контактните лица. Създадени са девет центъра за лечение на чума в Мадагаскар. Провеждат се информационни кампании за начините на разпространение на заболяването и необходимите предпазни мерки. Въведен е скрининг на Международното летище в Антананариво на напускащите пътници, както и санитарен контрол на входовете и изходите на засегнатите градове. По отношение на прилагането на разпоредбите на Международните здравни правила (2005) Световната здравна организация (СЗО) не препоръчва на този етап ограничаване на пътуванията и търговията с Мадагаскар.

Според СЗО профилактика се препоръчва само на лица, които са в близък контакт със случаи на чума или са имали други рискови експозиции като ухапвания от бълхи или директен контакт с телесни течности или тъкани на заразени животни.

Във връзка с епидемията от чума в Мадагаскар, Европейският център за превенция и контрол на заболяванията (ЕСОС) изготви и публикува на страницата си редица документи с основните съвети и мерки, които следва да се предприемат от пътуващите и от здравните работници, обслужващи пациенти със съмнение за чума.

 Напомняме Ви, че всички предпазни мерки срещу разпространение на заболяването практически са включени в Медицинския стандарт по превенция и контрол на вътреболничните инфекции.

Горепосоченота информация, както и основните съвети и мерки, които следва да се предприемат от пътуващите и здравните работници е качена в електронния сайт на РЗИ-Плевен - [www.rzi-pleven.com](http://www.rzi-pleven.com/) на подстраница „информация за лечебните заведения“.